INTERLOKAL kuwé tak tampa wis bengi nemen, ènggal jam setengah siji. Runtag ora karuan , layap-layap antarané tangi karo turu, nyong gagiyan mlayu marani tèlpon. Suwarané Didi keprungu serak,ndregdheg alon-alon, ngabaraken yèn dèwèké akhiré mutusna arepan pegatan. Didi Fernandi, adhi bontoté nyong, salah sijine artis sinetron sing Jakarta. Wis samesthine kabar ora apik mau tak tampa kelawan sedhih lan kecéwa. Kesedhihan lan kekecéwaan jalaran enyong kudu nrima kenyataan pait, yèn rumah tanggané adhi lanang sing tak èman temenanan, jebulé kudu kandhas nang tengah dalan.Gagang tèlpon tak srogaken.Enyong njubleg karo ngunjal ambekan, ora ngrasa yèn Tari, bojoné nyong wis njagong nang jèjeré.
